**Rotaryprisen 2016 til Erik Ovnerud**

Jevnaker Rotaryklubb delte ut årets Rotarypris på klubbens medlemsmøte mandag 13.juni i lokalene til Frivilligsentralen på Jevnaker. Prisen består av klubbens diplom og gavesjekk, og ble overrakt av Torleiv Johnsrud, President i Jevnaker Rotaryklubb 2015/2016.

Om Rotaryprisen heter det i klubbens vedtekter:

*"Prisen kan gis til institusjoner, foreninger, lag eller privatpersoner som har gjennomført eller aktivt medvirket i samfunnsnyttig arbeid som kommer Jevnaker lokalsamfunn til gode."*

Når klubben deler denne prisen er dette i samsvar med Rotarybevegelsens formål og verdigrunnlag; å gagne andre og samfunnet rundt seg.

Dette gjør klubben bl.a. ved å påskjønne de som gjør en verdifull innsats i lokalmiljøet, samt å bidra med midler til humanitære prosjekter rundt omkring i verden.

Erik Ovnerud har vært leder av Jevnaker Jeger og Fiskeforening siden 2006, og var før det i mange år leder av foreningens Fiskegruppe.

Han var og er fortsatt en krumtapp i arbeidet med å skape bedre sportsfiskevann og bedre forhold for alle som liker friluftsliv og fiske i kommunen.

Den innsatsen som klubben la mest vekt på ved denne utdelingen, var det store arbeidet prisvinneren har gjort for å få barn og unge til å interessere seg for og delta i friluftsliv, jakt og fiske. Han har gjort en stor innsats for ungdomsgruppa i foreningen, og mange er de ungdommene som har hatt sitt første møte med jakt og fiske sammen med Erik. Han har også vært primus motor for å arrangere Barnas fiskesommer, Aktiv Sommer og Barnas isfiskedager, og har gjennom sine utallige timer sammen med barn og unge i Jevnaker gitt de positive verdier og interesser de kan bygge videre på.

Som om ikke dette er nok er han også dugnadssjef for Buttentjern jaktskyttersenter, og har lagt ned utallige arbeidstimer med særlig interesse for Leirduebanen. Det er store planer for Buttentjern i årene framover og prisvinneren står sentralt i arbeidet.

Jevnaker Rotaryklubb gratulerer Erik Ovnerud med Rotaryprisen 2016.

--

*Billedtekst: Erik Ovnerud (t.v) ble overrakt Rotaryprisen 2016 fra klubbens President Torleiv Johnsrud. Foto: JRK*